Menestystä pm-kisoissa

Viialan Valtin 9-15 -vuotiaat yleisurheilijat olivat hyvässä tulosvireessä viikonloppuna pidetyissä Hämeen piirin mestaruuskilpailuissa Tampereella Ratinan stadionilla. Kisoihin osallistui 19 valttilaisista. Viimevuotista pienemmästä joukkueesta huolimatta tuloksena oli sama määrä mitaleita kuin viime vuonna, kaksi kultaa, neljä hopeaa ja kolme pronssia. Omia ennätyksiä tai kauden parhaita tuloksia tuli runsaasti.

Piirinmestareiksi urheilivat Roosa Haanpää T11-sarjassa ja Samu Pentinniemi P9-sarjassa. Roosa voitti kuulantyönnön tuloksella 9,41 ja Samu pituushypyn tuloksella 3,45. Lisäksi Roosa oli hopealla kiekossa (24,47) ja Samu pronssilla keihäässä (18,12)

Roosan ja Samun lisäksi kaksi mitalia toi myös Mikael Viitanen. Lauantaina Mikael hyppäsi P13- sarjan korkeudessa ennätyksensä 145, millä irtosi pronssimitali. 1000 metrillä Mikael kiri kakkoseksi ennätysajallaan 3.13,56. Valitettavasti vanha jalkavaiva äityi, ja sunnuntain lajinsa 60 metrin aitajuoksun ja pituushypyn Mikael joutui jättämään väliin.

10-vuotiaissa pojissa Stefan Karisola paranteli 60 metrin ennätystään niin alkuerissä kuin loppukilpailussakin. Stefan oli alkuerien toinen ajalla 9,65. Loppukilpailussa mentiin vielä kovempaa vauhtia, mutta kärjen osalta sijoitukset eivät muuttuneet. Stefan sai pm-hopeaa ajalla 9,49.

Jenna Pentinniemellä hyppy kulki hyvin T12-sarjan seiväshyppypaikalla ja rima ylittyi kerta toisensa jälkeen. Loppujen lopuksi rima killui jo kahdessa metrissä, millä tuloksella Jenna sai pronssia.

T14-sarjan Neea Suhosella kauden pääkilpailu, SM-kisat, on edessä 10.-12.8. Saarijärvellä. Neea oli jo aikaisemmin kesällä ylittänyt keihäässä SM-kilpailuihin oikeuttavan A-rajan (32,00) tuloksellaan 34,58, mutta Ratinassa ennätys parani uusille metrilukemille 35,25, millä irtosi hopeamitali. Neea heitti pm-kisoissa A-luokan tuloksen myös kiekossa, jossa hän sijoittui kuudenneksi tuloksella 26,97.

Laadukasta toimintaa

Seurojen toiminnan laatua mitataan SUL:n ja piirien pistekilpailuissa. SUL:n nuorisotoimintakilpailussa, mikä mittaa nimensä mukaisesti nuorisotoiminnan laatua, Valtti sijoittui sijalle 50 viime vuonna 347:n seuran joukossa ja sisulisäpisteissä Valtti oli yhdeksäs Hämeen piirin seuroista. SUL:n nuorisotoimintakilpailussa Valtti on tällä hetkellä 57. Sisulisäpisteiden tilannetta HämSY ei ole vielä päivittänyt.

Näiden kahden kilpailun pistelaskuun vaikuttavat kilpailuihin osallistuvien urheilijoiden määrä ja sisulisäpisteisiin sijoitus pm-kilpailuissa kymmenen parhaan joukkoon. Eli seuratyön laatua ei mitata pelkästään mitalien määrällä.

Kymmenen parhaan joukkoon edellä mainittujen pm-tulosten lisäksi urheilivat T13-sarjassa Helmi Hujanen,joka oli viides keihäässä (22,94) ja seitsemäs kuulassa (8,41), Anna Oksa oli kahdeksas sekä keihäässä (18,90) että kuulassa (7,81) ja yhdeksäs 200 metrillä (32,70).

T12-sarjassa Maija Oksa oli viides 60m aidoissa (11,42) ja kymmenes 1000 metrillä (3.48,52), Emilia Kuusenaho yhdeksäs keihäässä (18,44) ja kymmenes kuulassa (6,80). T-11 sarjassa Vilja Hujanen kahdeksas kiekossa (16,20), Saara Kuha yhdeksäs 60 metrillä (9,13) ja Roosa Haanpää kymmenes keihäässä (11,51).

T10-sarjassa Isla Molin oli seitsemäs kiekossa (13,33) ja kymmenes keihäässä (12,29). T9-sarjassa Veera Paldanius seitsemäs korkeudessa (105).

P13-sarjassa Joona Lehtinenoli neljäs pituushypyssä (4,30), kuudes 60m aitajuoksussa (11,12) ja kuudes. korkeudessa (135). P11-sarjassa Veli Lepo seitsemäs 60m aitajuoksussa (12,31) ja kymmenes 60 metrillä (10,27). P9-sarjassa Samu Pentinniemi neljäs korkeudessa (104), Matias Viitanen seitsemäs 40 metrillä (7,54), kahdeksas pituudessa (3,17) ja kymmenes 1000 metrillä (4.49,52).

Hämeen piirin 17-vuotiaat kilpailivat piirinmestaruusmitaleista Hämeenlinnassa viime viikon keskiviikkona ja torstaina.

Valtin Juho Veikkolainen sai hopeaa 1500 metrin juoksussa ajalla 5.00,01 jaPinja Lehtinenpronssia 100 metrin aidoissa ajalla 15,65. Pituudessa Pinja oli neljäs tuloksella 509.